《于潜佳丞四明人同年友也方此掉鞅百未一见而》
宋代·程珌

世人眼见真莲少，真莲却在玻璃沼。
浣花溪水入银河，何入更识月皎皎。
谪仙不见见梅妆，荷稠搴作芙蓉裳。
黄龙乾叶何年堕，维摩雨华昨夜芳。
真华真诗元在眼，要须心地先清凉。
不然潇湘水清寒矶月，沙平水晚露低昂。
劝君休问张子房，鉴湖十里藕华香。
天驷超河夜未央，胡为自同太白光。
何时握手论行藏，江东云暮天何方。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。